CELEX: 52013XC0806(04)
Language: lt
Date: 2013-08-06
Title: 2013 m. rugpjūčio 5 d. Komisijos reglamento (ES) Nr. …/… projektas dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai žemės ūkio sektoriuje

6.8.2013   
            
            
               LT
            
            
               Europos Sąjungos oficialusis leidinys
            
            
               C 227/3
            
         KOMISIJOS REGLAMENTO (ES) Nr. …/… PROJEKTAS
   2013 m. rugpjūčio 5 d.
   dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai žemės ūkio sektoriuje
   2013/C 227/04
   EUROPOS KOMISIJA,
   atsižvelgdama į Sutartį dėl Europos Sąjungos veikimo, ypač į jos 108 straipsnio 4 dalį,
   atsižvelgdama į 1998 m. gegužės 7 d. Tarybos reglamentą (EB) Nr. 994/98 dėl Europos bendrijos steigimo sutarties 92 ir 93 straipsnių taikymo kai kurioms horizontalios valstybės pagalbos rūšims (1),
   paskelbusi šio reglamento projektą (2),
   pasikonsultavusi su Valstybės pagalbos patariamuoju komitetu,
   kadangi:
   
               (1)
            
            
               valstybės finansavimas, atitinkantis Sutarties dėl Europos Sąjungos veikimo (toliau – Sutartis) 107 straipsnio 1 dalies kriterijus, yra valstybės pagalba ir, remiantis Sutarties 108 straipsnio 3 dalimi, apie ją reikia pranešti Komisijai. Vis dėlto pagal Sutarties 109 straipsnį Taryba gali nustatyti pagalbos, kuriai netaikomas šis pranešimo reikalavimas, rūšis. Pagal Sutarties 108 straipsnio 4 dalį Komisija gali priimti reglamentus, susijusius su šiomis valstybės pagalbos rūšimis. Remdamasi Reglamentu (EB) Nr. 994/98, pagal Sutarties 109 straipsnį Taryba nusprendė, kad viena tokia rūšis galėtų būti de minimis pagalba. Tuo remiantis de minimis pagalba, suteikta tai pačiai įmonei per tam tikrą laikotarpį ir neviršijanti tam tikros nustatytos sumos, nelaikoma atitinkančia visus Sutarties 107 straipsnio 1 dalyje nustatytus kriterijus ir todėl jai netaikoma pranešimo procedūra;
            
         
               (2)
            
            
               Komisija daugelyje sprendimų išaiškino pagalbos sąvoką, kaip apibrėžta Sutarties 107 straipsnio 1 dalyje. Savo politiką dėl de minimis viršutinės ribos, už kurią mažesnei pagalbai Sutarties 107 straipsnio 1 dalis netaikoma, Komisija taip pat yra išdėsčiusi pirmiausia savo pranešime apie de minimis taisyklę valstybės pagalbai (3), o vėliau – Komisijos reglamente (EB) Nr. 69/2001 (4) ir Komisijos reglamente (EB) Nr. 1998/2006 (5). Atsižvelgiant į specialias taisykles, taikomas žemės ūkio sektoriuje, ir į riziką, kad net ir nedidelė pagalba galėtų atitikti Sutarties 107 straipsnio 1 dalyje nustatytus kriterijus, Reglamentas (EB) Nr. 69/2001 žemės ūkio sektoriui netaikomas. Reglamentas (EB) Nr. 1998/2006, kuris pakeitė Reglamentą (EB) Nr. 69/2001, ir toliau netaikomas pirminės žemės ūkio produktų gamybos sektoriui, tačiau juo žemės ūkio produktų perdirbimas ir prekyba įtraukti į bendrąją schemą;
            
         
               (3)
            
            
               tačiau per daugelį metų Komisijos įgyta patirtis rodo, kad labai nedidelės pagalbos, suteiktos pirminės žemės ūkio produktų gamybos srityje, sumos tam tikromis sąlygomis neatitinka Sutarties 107 straipsnio 1 dalyje nustatytų kriterijų, todėl Komisija 2004 m. spalio 6 d. Komisijos reglamente (EB) Nr. 1860/2004 dėl EB sutarties 87 ir 88 straipsnių taikymo de minimis valstybės pagalbai žemės ūkio ir žuvininkystės sektoriuose (6) pirmiausia nustatė taisykles, kuriomis leidžiama teikti de minimis pagalbą tokiai gamybai. Tas reglamentas taikomas tiek pirminei gamybai, tiek žemės ūkio produktų perdirbimui ir prekybai;
            
         
               (4)
            
            
               Reglamentas (EB) Nr. 1860/2004 panaikintas 2008 m. sausio 1 d.2007 m. gruodžio 20 d. Komisijos reglamentu (EB) Nr. 1535/2007 dėl EB sutarties 87 ir 88 straipsnių taikymo de minimis pagalbai žemės ūkio produktų gamybos sektoriuje (7). Remiantis tuo reglamentu, kuris taikomas pagalbai, suteiktai žemės ūkio produktų gamybos įmonėms, vienai žemės ūkio produktų gamybos sektoriaus įmonei suteikta bendra de minimis pagalbos suma nelaikoma atitinkančia visus EB sutarties 87 straipsnio 1 dalyje nustatytus kriterijus, jei per bet kurį trejų finansinių metų laikotarpį neviršija 7 500 EUR vienam pagalbos gavėjui ir neviršija bendros kiekvienai valstybei narei nustatytos sumos, sudarančios 0,75 % metinės žemės ūkio sektoriaus produkcijos vertės;
            
         
               (5)
            
            
               taikant Sutartyje nustatytas konkurencijos taisykles, įmonė yra bet koks ekonominę veiklą vykdantis subjektas, nepaisant jo teisinio statuso ir finansavimo būdų (8). Teisingumo Teismas nusprendė, kad visi to paties subjekto (teisiškai ar de facto) kontroliuojami subjektai turėtų būti laikomi viena įmone (9). Teisinio tikrumo ir administracinės naštos mažinimo sumetimais šiame reglamente reikėtų pateikti išsamų aiškių kriterijų, pagal kuriuos nustatoma, kada du ar daugiau subjektų laikomi viena įmone, sąrašą. Iš nusistovėjusių kriterijų, pagal kuriuos Reglamento (EB) Nr. 800/2008 (10) I priede apibrėžiant MVĮ apibrėžtos susijusios įmonės, Komisija atrinko tuos kriterijus, kurie atitinka šio reglamento paskirtį. Tie kriterijai jau žinomi valdžios institucijoms ir, atsižvelgiant į šio reglamento taikymo sritį, turėtų būti taikomi ir MVĮ, ir didelėms įmonėms;
            
         
               (6)
            
            
               atsižvelgiant į Komisijos patirtį taikant Reglamentą (EB) Nr. 1535/2007, didžiausia pagalbos suma per trejus metus gali būti padidinta iki 10 000 EUR, o metinės žemės ūkio sektoriaus produkcijos riba – iki 1 %, taip vis dar užtikrinant, kad bet kuri pagal šį reglamentą taikoma priemonė nedarytų jokio poveikio valstybių narių tarpusavio prekybai ir (arba) neiškraipytų konkurencijos ar nekeltų tokios grėsmės;
            
         
               (7)
            
            
               atsižvelgiant į žemės ūkio produktų perdirbimo bei prekybos veiklos ir ne žemės ūkio produktų perdirbimo bei prekybos veiklos panašumus, žemės ūkio produktų perdirbimas ir prekyba priskiriami (…) Komisijos reglamento (ES) Nr. …/2013 dėl Sutarties 107 ir 108 straipsnių taikymo de minimis pagalbai (11) (Reglamentas (ES) Nr. …/2013 (bendras de minimis)) taikymo sričiai;
            
         
               (8)
            
            
               Teisingumo Teismas nustatė (12), kad nuo to momento, kai Sąjunga teisės aktais nustato bendrą atitinkamo žemės ūkio sektoriaus rinkos organizavimą, valstybės narės įpareigojamos nesiimti jokių priemonių, galinčių jam pakenkti arba nuo jo nukrypti. Todėl šis reglamentas neturėtų būti taikomas pagalbai, kurios suma nustatoma pagal rinkoje įsigytų arba jai tiekiamų produktų kainą ar kiekį;
            
         
               (9)
            
            
               šis reglamentas neturėtų būti taikomas eksporto pagalbai arba pagalbai, kuria vietiniams produktams sudaromos palankesnės sąlygos nei importuotiems produktams. Visų pirma reglamentas neturėtų būti taikomas pagalbai, naudojamai platinimo tinklų kūrimui ir veikimui kitose valstybėse narėse arba trečiosiose šalyse finansuoti. Pagalba, skirta padengti išlaidoms, susijusioms su dalyvavimu prekybos mugėse arba su tyrimais ar konsultavimo paslaugomis, kurių reikia pateikiant naują arba esamą produktą į naują rinką, paprastai nelaikoma eksporto pagalba;
            
         
               (10)
            
            
               šis reglamentas neturėtų būti taikomas sunkumų patiriančioms įmonėms, kadangi nėra tinkama teikti finansinę paramą sunkumų patiriančioms įmonėms ne pagal restruktūrizacijos planą. Be to, kyla sunkumų nustatant tokioms įmonėms suteiktos pagalbos bendrąjį subsidijos ekvivalentą. Teisinio tikrumo sumetimais tikslinga nustatyti aiškius kriterijus, pagal kuriuos nereikia įvertinti visų įmonės padėties ypatumų siekiant nuspręsti, ar pagal šį reglamentą įmonė laikoma patiriančia sunkumų;
            
         
               (11)
            
            
               trejų metų laikotarpį, į kurį reikia atsižvelgti šiame reglamente, reikėtų vertinti etapais, kad, kiekvieną kartą skiriant naują de minimis pagalbą, būtų atsižvelgta į bendrą per atitinkamus finansinius metus ir per praėjusius dvejus finansinius metus suteiktos de minimis pagalbos sumą;
            
         
               (12)
            
            
               kai įmonės vykdo veiklą žemės ūkio produktų gamybos sektoriuje, taip pat viename ar keliuose sektoriuose, kuriems taikomas Reglamentas (ES) Nr. …/2013 (bendras de minimis), to reglamento nuostatos turėtų būti taikomos pastaruosiuose sektoriuose suteiktai pagalbai, jeigu valstybės narės tinkamomis priemonėmis, pvz., atskirdamos veiklos sritis ar sąnaudas, užtikrina, kad veiklai žemės ūkio produktų gamybos sektoriuje vykdyti nebūtų teikiama de minimis pagalba, neatitinkanti šiame reglamente nustatytų sąlygų;
            
         
               (13)
            
            
               šiuo reglamentu reikėtų nustatyti taisykles, kuriomis užtikrinama, kad nebūtų įmanoma nesilaikyti konkrečiuose reglamentuose arba Komisijos sprendimuose nustatytų didžiausių pagalbos intensyvumo dydžių. Juo taip pat reikėtų numatyti aiškias ir lengvai taikomas pagalbos sumavimo taisykles;
            
         
               (14)
            
            
               šiuo reglamentu neatmetama galimybė, kad priemonė gali nebūti laikoma valstybės pagalba, kaip apibrėžta Sutarties 107 straipsnio 1 dalyje, remiantis kitu pagrindu, negu nurodyta šiame reglamente, pvz., dėl to, kad tokia priemonė taikoma laikantis rinkos ekonomikos sąlygomis veikiančio veiklos vykdytojo principo, arba dėl to, kad tokia priemonė nesusijusi su valstybės išteklių perdavimu;
            
         
               (15)
            
            
               siekiant užtikrinti skaidrumą, vienodas sąlygas ir veiksmingą stebėseną, šis reglamentas turėtų būti taikomas tik de minimis pagalbai, kurios bendrąjį subsidijos ekvivalentą galima tiksliai ex ante apskaičiuoti neatlikus rizikos vertinimo (skaidri pagalba). Tiksliai apskaičiuoti galima, pavyzdžiui, dotacijas, palūkanų subsidijas, apribotą atleidimą nuo mokesčių ar kitas priemones, kuriomis numatoma riba, kuria užtikrinama, kad nebūtų viršyta taikytina viršutinė riba. Numatoma riba reiškia, kad kol tiksli pagalbos suma nežinoma arba dar nežinoma, valstybė narė turi daryti prielaidą, kad ta suma lygi ribos sumai, siekiant užtikrinti, kad bendra pagal kelias pagalbos priemones skiriama suma neviršytų šiame reglamente nustatytos viršutinės ribos, ir taikyti pagalbos sumavimo taisykles;
            
         
               (16)
            
            
               siekiant užtikrinti skaidrumą, vienodas sąlygas ir teisingą de minimis pagalbos viršutinės ribos taikymą, reikėtų, kad visos valstybės narės taikytų tą patį skaičiavimo metodą. Norint palengvinti tokį skaičiavimą, reikėtų, kad pagalbos sumos, kurios teikiamos ne kaip piniginės dotacijos, būtų perskaičiuojamos savo bendruoju subsidijos ekvivalentu. Apskaičiuojant skaidrių pagalbos rūšių (išskyrus dotacijas ir dalimis mokamą pagalbą) bendrąjį subsidijos ekvivalentą, reikia remtis tokios pagalbos teikimo metu rinkoje galiojančiomis normomis. Siekiant, kad valstybės pagalbos teikimo taisyklės būtų taikomos vienodai, skaidriai ir paprastai, įgyvendinant šį reglamentą taikytinomis rinkos normomis turėtų būti orientacinės normos, nustatytos Komisijos komunikate dėl orientacinių ir diskonto normų nustatymo metodo pakeitimo (13);
            
         
               (17)
            
            
               pagalba, kurią sudaro paskolos, turėtų būti laikoma skaidria de minimis pagalba, jei bendrasis subsidijos ekvivalentas buvo apskaičiuotas remiantis pagalbos teikimo metu rinkoje galiojusių palūkanų normomis. Siekiant supaprastinti nedidelių trumpalaikių paskolų vertinimą, šiame reglamente reikėtų numatyti aiškią taisyklę, kurią būtų lengva taikyti ir kuria būtų atsižvelgiama tiek į paskolos sumą, tiek į jos trukmę. Remiantis Komisijos patirtimi, kai paskola yra užtikrinta ne mažiau kaip 50 % paskolos vertės užstatu ir neviršija 50 000 EUR, o jos trukmė – penkerių metų arba 25 000 EUR, o jos trukmė – dešimties metų, galima laikyti, kad paskolai taikomas bendrasis subsidijos ekvivalentas yra lygus de minimis viršutinei ribai.
            
         
               (18)
            
            
               pagalba, kurią sudaro kapitalo injekcijos, neturėtų būti laikoma skaidria de minimis pagalba, išskyrus tuos atvejus, kai visa valstybės injekcijos suma neviršija de minimis viršutinės ribos. Pagalba, kurią sudaro rizikos finansų priemonės, kurios gali būti investicijos į nuosavą kapitalą ar į kvazinuosavą kapitalą, kaip nurodyta (naujose rizikos finansų gairėse), neturėtų būti laikoma skaidria de minimis pagalba, išskyrus tuos atvejus, kai pagal atitinkamą priemonę kiekvienai tikslinei įmonei numatomas kapitalas neviršija de minimis viršutinės ribos;
            
         
               (19)
            
            
               pagalba, kurią sudaro garantijos, turėtų būti laikoma skaidria, jeigu bendrasis subsidijos ekvivalentas buvo apskaičiuotas remiantis saugumo garanto priemokomis, nustatytomis Komisijos pranešime, skirtame atitinkamų rūšių įmonėms. Pavyzdžiui, mažosioms ir vidutinėms įmonėms Komisijos pranešime dėl ES sutarties 87 ir 88 straipsnių taikymo garantijomis suteikiamai valstybės pagalbai (14) nurodyti metinių priemokų dydžiai, kuriuos viršijus valstybės garantija nebūtų laikoma pagalba. Siekiant supaprastinti trumpalaikių garantijų, kuriomis užtikrinama iki 80 % sąlyginai nedidelės paskolos sumos, vertinimą, šiame reglamente reikėtų numatyti aiškią taisyklę, kurią lengva taikyti ir kurią taikant atsižvelgiama tiek į pagrindinės paskolos sumą, tiek į garantijos trukmę. Ši taisyklė neturėtų būti taikoma tokioms pagrindinių sandorių, kurie nėra paskolos, garantijoms, kaip kapitalo sandorių garantijos. Kai garantija neviršija 80 % pagrindinės paskolos sumos, garantija užtikrinta suma neviršija 75 000 EUR, o garantijos trukmė neviršija penkerių metų, gali būti laikoma, kad garantijai taikomas bendrasis subsidijos ekvivalentas yra lygus de minimis viršutinei ribai. Ta pati nuostata galioja, kai garantija neviršija 80 % pagrindinės paskolos sumos, garantija užtikrinta suma neviršija 37 500 EUR, o garantijos trukmė neviršija dešimties metų;
            
         
               (20)
            
            
               kai paskolos arba garantijos suma yra mažesnė arba jos trukmė trumpesnė, negu nurodyta 17 ir 19 konstatuojamosiose dalyse, bendrąjį subsidijos ekvivalentą reikėtų apskaičiuoti faktinės sumos ir didžiausios 17 ir 19 konstatuojamosiose dalyse nurodytos sumos santykį dauginant iš faktinės trukmės ir penkerių metų santykio ir iš 10 000 EUR. Taigi, pavyzdžiui, būtų laikoma, kad 2,5 metų trukmės 25 000 EUR paskolos bendrasis subsidijos ekvivalentas yra 2 500 EUR;
            
         
               (21)
            
            
               gavusi pranešimą iš valstybės narės, Komisija gali nagrinėti, ar priemonės, kurios nesudaro dotacija, paskola, garantija, kapitalo injekcija arba rizikos finansų priemonė, kuri gali būti investicija į nuosavą kapitalą ar į kvazinuosavą kapitalą, bendrosios subsidijos ekvivalentas neviršija de minimis viršutinės ribos ir todėl jai galėtų būti taikomas šis reglamentas;
            
         
               (22)
            
            
               Komisija privalo užtikrinti, kad valstybės pagalbos teikimo taisyklių būtų laikomasi, o valstybės narės, remdamosi Europos Sąjungos sutarties 4 straipsnio 3 dalyje nurodytu bendradarbiavimo principu, turėtų palengvinti šios užduoties įgyvendinimą ir tam sukurti reikalingas priemones, kuriomis būtų užtikrinta, kad bendra de minimis pagalbos suma, suteikta vienai įmonei pagal de minimis pagalbos taisyklę, neviršytų bendros leidžiamos viršutinės ribos;
            
         
               (23)
            
            
               prieš teikdamos de minimis pagalbą, valstybės narės turėtų patikrinti, ar naujoji de minimis pagalba toje valstybėje narėje neviršija de minimis viršutinės ribos bei nacionalinės ribos ir ar laikomasi kitų šio reglamento sąlygų;
            
         
               (24)
            
            
               siekiant užtikrinti, kad valstybės narės turėtų tikslius, patikimus ir išsamius duomenis, kad galėtų užtikrinti, jog suteikiant naują de minimis pagalbą nebūtų viršyta atitinkamai įmonei taikoma viršutinė riba ir nacionalinė riba, reikėtų įpareigoti valstybes nares sukurti centrinį de minimis pagalbos registrą, kuriame būtų informacija apie visą de minimis pagalbą, kurią pagal šį reglamentą suteikė bet kuri institucija toje valstybėje narėje. Valstybės narės turėtų galėti laisvai kurti savo registrą ir spręsti dėl tinkamo jų sukūrimo mechanizmo, atsižvelgdamos į savo konstitucinę ir administracinę struktūrą, su sąlyga, kad bus užtikrinta, jog būtų sudarytos sąlygos visoms valstybės narės valdžios institucijoms jame patikrinti kiekvienos įmonės gautos de minimis pagalbos sumą. Valstybėms narėms turėtų būti suteikta pakankamai laiko tokiam registrui sukurti;
            
         
               (25)
            
            
               kol valstybėje narėje bus sukurtas centrinis registras ir jis apims trejų metų laikotarpį, valstybė narė turėtų informuoti atitinkamą įmonę apie suteiktos de minimis pagalbos sumą ir apie tai, kad pagalba yra de minimis, ir turėtų pateikti aiškią nuorodą į šį reglamentą. Be to, prieš teikdama tokią pagalbą atitinkama valstybė narė turėtų gauti iš įmonės deklaraciją apie kitą de minimis pagalbą, gautą per atitinkamus finansinius metus ir dvejus ankstesnius finansinius metus pagal šį reglamentą arba kitus de minimis reglamentus;
            
         
               (26)
            
            
               kad Komisija galėtų stebėti šio reglamento taikymą ir nustatyti galimus konkurencijos iškraipymo atvejus, reikėtų įpareigoti valstybes nares kasmet teikti būtiniausią informaciją apie sumas, paskirtas pagal šį reglamentą. Jei valstybė narė informavo Komisiją, kad visi reikalaujami ataskaitiniai duomenys viešai skelbiami, valstybė narė neturėtų privalėti teikti ataskaitos Komisijai;
            
         
               (27)
            
            
               atsižvelgiant į Komisijos patirtį, ypač į tai, kad dažnai reikia peržiūrėti valstybės pagalbos politiką, šio reglamento taikymo laikotarpį reikėtų apriboti. Jei šio reglamento galiojimo laikas pasibaigtų ir nebūtų pratęstas, valstybėms narėms turėtų būti suteikiamas šešių mėnesių tikslinimo laikotarpis dėl de minimis pagalbos, kuriai buvo taikomas šis reglamentas,
            
         PRIĖMĖ ŠĮ REGLAMENTĄ:
   1 straipsnis
   Taikymo sritis
   1.   Šis reglamentas taikomas pagalbai, teikiamai žemės ūkio produktų gamybos sektoriaus įmonėms, išskyrus:
   
               a)
            
            
               pagalbą, kurios dydis nustatytas remiantis rinkai tiekiamų produktų kaina arba kiekiu;
            
         
               b)
            
            
               pagalbą su eksportu į trečiąsias šalis arba valstybes nares susijusiai veiklai, t. y. pagalbą, tiesiogiai susijusią su eksportuojamais kiekiais, platinimo tinklo kūrimu ir jo veikimu, arba su kitomis einamosiomis išlaidomis, susijusiomis su eksporto veikla;
            
         
               c)
            
            
               pagalbą, kuri priklauso nuo didesnio vietos nei importuotų produktų vartojimo;
            
         
               d)
            
            
               pagalbą, teikiamą sunkumus patiriančioms įmonėms, kaip apibrėžta 2 straipsnio e punkte.
            
         2.   Šis reglamentas netaikomas pagalbai, teikiamai žemės ūkio produktų perdirbimo ir prekybos srities įmonėms, – tokia pagalba patenka į Reglamento (ES) Nr. …/2013 (bendras de minimis) taikymo sritį.
   3.   Jeigu žemės ūkio produktų gamybos sektoriaus įmonė taip pat vykdo veiklą viename ar keliuose sektoriuose, kuriems taikomas Reglamentas (ES) Nr. …/2013 (bendras de minimis), arba vykdo to reglamento taikymo sričiai priskiriamų rūšių veiklą, tas reglamentas taikomas pagalbai, skirtai pastariesiems sektoriams arba veiklai, su sąlyga, kad valstybės narės tinkamomis priemonėmis, pvz., atskirdamos veiklos sritis ar sąnaudas, užtikrina, kad žemės ūkio produktų gamybos sektoriaus veiklai vykdyti nebūtų skiriama de minimis pagalba, suteikta pagal tą reglamentą.
   2 straipsnis
   Apibrėžtys
   Šiame reglamente vartojamų terminų apibrėžtys:
   
               a)
            
            
               viena įmone šiame reglamente laikomos visos įmonės, kurias viena su kita sieja bent vienos iš toliau išvardytų rūšių santykiai:
               
                           i)
                        
                        
                           vienas subjektas turi daugumą kito subjekto akcininkų arba narių balsavimo teisių;
                        
                     
                           ii)
                        
                        
                           vienas subjektas turi teisę paskirti arba atleisti daugumą kito subjekto administracijos, valdymo arba priežiūros organo narių;
                        
                     
                           iii)
                        
                        
                           vienam subjektui pagal su juo sudarytą sutartį arba vadovaujantis jo steigimo sutarties ar įstatų nuostata suteikiama teisė daryti kitam subjektui lemiamą įtaką;
                        
                     
                           iv)
                        
                        
                           vienas subjektas, būdamas kito subjekto akcininkas arba narys, vadovaudamasis su to subjekto kitais akcininkais ar nariais sudarytu susitarimu, vienas kontroliuoja to kito subjekto akcininkų arba narių balsavimo teisių daugumą.
                        
                     Įmonės, kurios minėtais santykiais yra susijusios per vieną ar daugiau kitų subjektų, taip pat laikomos viena įmone;
            
         
               b)
            
            
               žemės ūkio produktų gamybos sektoriaus įmonės – įmonės, kurios užsiima pirmine žemės ūkio produktų gamyba;
            
         
               c)
            
            
               žemės ūkio produktai – produktai, išvardyti Sutarties I priede, išskyrus žuvininkystės ir akvakultūros produktus, išvardytus Europos Parlamento ir Tarybos reglamento (ES) Nr. …/2013 (dar nepriimtas; žr. Komisijos pasiūlymą COM(2011) 416) (15) I priede;
            
         
               d)
            
            
               žemės ūkio produktų perdirbimas – bet kokia su žemės ūkio produktu atliekama operacija, kurią atlikus taip pat gaunamas žemės ūkio produktas, išskyrus ūkyje vykdomą veiklą, susijusią su pasiruošimu parduoti augalinį arba gyvūninį produktą pirmą kartą;
            
         
               e)
            
            
               prekyba žemės ūkio produktais – produktų laikymas arba eksponavimas ketinant parduoti, siūlymas pirkti, tiekimas arba kitoks pateikimas rinkai, išskyrus atvejus, kai pirminis gamintojas produkciją pirmą kartą parduoda perpardavėjams arba perdirbėjams, ir bet kokią produkto paruošimo tokiam pirmam pardavimui veiklą. Pardavimas, kai pirminis gamintojas produktus parduoda galutiniams vartotojams, laikomas prekyba, jei prekiaujama atskirose tam skirtose patalpose;
            
         
               f)
            
            
               sunkumų patirianti įmonė – įmonė, atitinkanti bent vieną iš šių sąlygų:
               
                           i)
                        
                        
                           jei tai ribotos turtinės atsakomybės bendrovė ir dėl sukauptų nuostolių prarasta daugiau kaip pusė jos pasirašytojo akcinio kapitalo; taip yra tuomet, kai sukauptus nuostolius atėmus iš rezervų (ir visų kitų elementų, kurie paprastai laikomi bendrovės nuosavų lėšų dalimi) gaunamas neigiamas rezultatas, viršijantis pusę pasirašytojo akcinio kapitalo;
                        
                     
                           ii)
                        
                        
                           jei tai bendrovė, kurios nors keli nariai yra saistomi neribotos turtinės atsakomybės už bendrovės skolą, ir dėl sukauptų nuostolių prarasta daugiau kaip pusė bendrovės ataskaitose nurodyto kapitalo;
                        
                     
                           iii)
                        
                        
                           jei įmonei taikoma kolektyvinė nemokumo procedūra arba ji atitinka nacionalinės teisės kriterijus, kad jos kreditorių prašymu jai būtų pradėta kolektyvinė nemokumo procedūra;
                        
                     
                           iv)
                        
                        
                           jei įmonės balansinis skolos ir nuosavo kapitalo santykis viršija 7,5;
                        
                     
                           v)
                        
                        
                           jei įmonės pajamų neatskaičius palūkanų ir mokesčių (angl. EBIT) ir palūkanų padengimo koeficiento santykis pastaruosius dvejus metus buvo mažesnis už 1,0;
                        
                     
                           vi)
                        
                        
                           jei įmonės reitingas, kurį suteikė bent viena kredito reitingų agentūra, įregistruota pagal Reglamentą (EB) Nr. 1060/2009 (16), lygiavertis reitingui CCC+ („mokėjimo pajėgumas priklauso nuo nuolatinių palankių sąlygų“) arba už jį žemesnis.
                        
                     
         Taikant pirmos pastraipos f punktą, MVĮ, nuo kurios įsteigimo praėjo mažiau nei treji metai, nėra laikoma patiriančia sunkumų, nebent ji atitinka to punkto iii papunktyje nustatytą sąlygą.
   3 straipsnis
   
      De minimis pagalba
   1.   Pagalbos priemonės, kurios atitinka šio straipsnio 2–9 dalyse ir 4 bei 5 straipsniuose nustatytas sąlygas, nėra laikomos atitinkančiomis visus Sutarties 107 straipsnio 1 dalies kriterijus ir todėl joms netaikomas Sutarties 108 straipsnio 3 dalyje numatytas pranešimo reikalavimas.
   2.   Bendra vienai žemės ūkio produktų gamybos sektoriaus įmonei, kaip apibrėžta 2 straipsnio a punkte, skiriamos de minimis pagalbos suma kiekvienoje valstybėje narėje neviršija 10 000 EUR per bet kurį trejų finansinių metų laikotarpį.
   3.   Bendra žemės ūkio produktų gamybos sektoriaus įmonėms skiriamos de minimis pagalbos suma kiekvienoje valstybėje narėje per bet kurį trejų finansinių metų laikotarpį neviršija priede nurodytos vertės.
   4.   De minimis pagalba teikiama tuo momentu, kai pagal galiojančią nacionalinę teisinę sistemą įmonei suteikiama teisė gauti tokią pagalbą.
   5.   2 dalyje nurodyta viršutinė riba ir 3 dalyje numatyta nacionalinė riba taikomos nepriklausomai nuo de minimis pagalbos formos arba siekiamo tikslo ir neatsižvelgiant į tai, ar valstybės narės suteikta pagalba yra visiškai ar iš dalies finansuojama iš Sąjungos išteklių. Trejų finansinių metų laikotarpis nustatomas remiantis tais finansiniais metais, kuriais remiasi atitinkamos valstybės narės įmonė.
   6.   2 dalyje nurodyta viršutinė riba ir 3 dalyje numatyta nacionalinė riba išreiškiamos pinigine dotacija. Visi naudojami skaičiai yra nurodomi bruto, t. y. neatskaičius mokesčių ar kitokios rinkliavos. Jeigu pagalba teikiama ne kaip dotacija, pagalbos suma atitinka pagalbos bendrąjį subsidijos ekvivalentą.
   Jeigu pagalba išmokama dalimis, jos vertė yra diskontuojama suteikimo metu. Palūkanų norma, naudojama diskontuojant, yra pagalbos suteikimo metu galiojanti diskonto norma.
   7.   Jeigu suteikus naują de minimis pagalbą būtų viršyta 2 dalyje nustatyta de minimis viršutinė riba arba 3 dalyje numatyta nacionalinė riba, tai naujai pagalbai šis reglamentas negali būti taikomas.
   8.   Įmonių susijungimų arba įsigijimų atveju nustatant, ar nauja de minimis pagalba naujajai arba įsigyjančiajai įmonei viršija viršutinę ribą arba nacionalinę ribą, atsižvelgiama į visą ankstesnę de minimis pagalbą, suteiktą bet kuriai iš susijungiančių įmonių, nekvestionuojant de minimis pagalbos, kuri teisėtai suteikta prieš susijungimą arba įsigijimą.
   9.   Jei viena įmonė suskaidoma į dvi ar daugiau atskirų įmonių, iki suskaidymo suteikta de minimis pagalba priskiriama įmonei, kuri ja pasinaudojo, o tai iš principo yra įmonė, perimanti veiklą, kuriai vykdyti de minimis pagalba panaudota. Jei toks priskyrimas neįmanomas, de minimis pagalba proporcingai paskirstoma remiantis naujųjų įmonių nuosavo kapitalo balansine verte.
   4 straipsnis
   Bendrojo subsidijos ekvivalento apskaičiavimas
   1.   Šis reglamentas taikomas tik pagalbai, kurios bendrąjį subsidijos ekvivalentą įmanoma tiksliai ex ante apskaičiuoti neatliekant rizikos vertinimo (skaidri pagalba). Skaidria pagalba visų pirma laikomos pagalbos priemonės, nurodytos 2–6 dalyse.
   2.   Pagalba, kurią sudaro paskolos, laikoma skaidria de minimis pagalba, jei:
   
               a)
            
            
               paskola yra užtikrinta ne mažiau kaip 50 % paskolos vertės užstatu ir neviršija 50 000 EUR, o jos trukmė – penkerių metų arba 25 000 EUR, o jos trukmė – dešimties metų. Jeigu paskola sudaro tik mažesnę šių sumų dalį ir (arba) suteikiama trumpesniam negu atitinkamai penkerių arba dešimties metų laikotarpiui, tos paskolos bendrasis subsidijos ekvivalentas apskaičiuojamas kaip atitinkama 3 straipsnio 2 dalyje nustatytos taikomos viršutinės ribos dalis; arba
            
         
               b)
            
            
               bendrasis subsidijos ekvivalentas buvo apskaičiuotas remiantis dotacijos suteikimo metu galiojusia orientacine norma.
            
         3.   Pagalba, kurią sudaro kapitalo injekcijos, skaidria de minimis pagalba laikoma tik tuomet, jei visa valstybės injekcijos suma neviršija de minimis viršutinės ribos.
   4.   Pagalba, kurią sudaro rizikos finansų priemonės, kurios gali būti investicijos į nuosavą kapitalą ar į kvazinuosavą kapitalą, skaidria de minimis pagalba tikslinės įmonės atžvilgiu laikoma tik tuomet, jei pagal susijusią priemonę kiekvienai tikslinei įmonei numatomas kapitalas neviršija de minimis viršutinės ribos.
   5.   Pagalba, kurią sudaro garantijos, laikoma skaidria de minimis pagalba, jei:
   
               a)
            
            
               garantija neviršija 80 % pagrindinės paskolos sumos ir garantija užtikrinta suma neviršija 75 000 EUR, o garantijos trukmė – penkerių metų arba 37 500 EUR, o garantijos trukmė – dešimties metų. Jeigu garantija užtikrinta suma yra mažesnė nei šios sumos ir (arba) garantija suteikiama trumpesniam negu atitinkamai penkerių arba dešimties metų laikotarpiui, tos garantijos bendrasis subsidijos ekvivalentas apskaičiuojamas kaip atitinkama 3 straipsnio 2 dalyje nustatytos taikomos viršutinės ribos dalis; arba
            
         
               b)
            
            
               bendrasis subsidijos ekvivalentas buvo apskaičiuotas remiantis Komisijos pranešime (17) nustatytomis saugumo garanto priemokomis (tame Komisijos pranešime – „saugaus uosto“ priemokos); arba
            
         
               c)
            
            
               iki įgyvendinimo garantijos bendrajam subsidijos ekvivalentui apskaičiuoti naudojama metodika buvo patvirtinta apie ją pranešus Komisijai pagal tuo metu taikytiną Komisijos priimtą reglamentą valstybės pagalbos srityje, ir patvirtintoje metodikoje aiškiai apibrėžta garantijų rūšis ir pagrindinių sandorių rūšis, atsižvelgiant į šio reglamento taikymą.
            
         6.   Pagalba, kurią sudaro kitos priemonės, laikoma skaidria de minimis pagalba, jei tokia priemone numatoma riba, kuria užtikrinama, kad taikoma viršutinė riba nebūtų viršyta.
   5 straipsnis
   Pagalbos sumavimas
   1.   Įmonės, vykdančios pirminės žemės ūkio produktų gamybos veiklą ir veiklą viename ar keliuose sektoriuose, kuriems taikomas Reglamentas (ES) Nr. …/2013 (bendras de minimis), arba to reglamento taikymo sričiai priskiriamų rūšių veiklą, gali sumuoti pagal šį reglamentą teikiamą de minimis pagalbą pirminei gamybai vykdyti ir pagal Reglamentą (ES) Nr. …/2013 (bendras de minimis) teikiamą de minimis pagalbą kitiems sektoriams arba veiklai vykdyti iki to reglamento 3 straipsnio 2 dalyje nustatytos viršutinės ribos, jeigu valstybės narės tinkamomis priemonėmis, pvz., atskirdamos veiklos sritis ar sąnaudas, užtikrina, kad pirminei gamybai vykdyti nebūtų teikiama pagalba pagal tą reglamentą.
   2.   De minimis pagalba nesumuojama su valstybės pagalba, skiriama toms pačioms tinkamoms finansuoti sąnaudoms, arba su valstybės pagalba, susijusia su ta pačia rizikos finansų priemone, jeigu dėl tokio pagalbos sumavimo ji viršytų didžiausią pagalbos intensyvumą arba kiekvienu atveju atskirai bendrosios išimties reglamente arba Komisijos priimtame sprendime nustatytą pagalbos sumą.
   6 straipsnis
   Stebėsena ir ataskaitų teikimas
   1.   Iki 2015 m. gruodžio 31 d. valstybės narės įsteigia centrinį de minimis pagalbos registrą. Centriniame registre kaupiama informacija apie bet kurios valdžios institucijos toje valstybėje narėje pagal šį reglamentą skirtos kiekvienos de minimis pagalbos priemonės kiekvieną pagalbos gavėją (įskaitant ar tai yra mažoji, vidutinė ar didelė įmonė, ir jos pagrindinės veiklos ekonomikos sektorių (NACE kodas skyrių lygmeniu (18)), pagalbos suteikimo datą ir bendrąjį subsidijos ekvivalentą. Registre kaupiama informacija apie visas de minimis priemones, kurios pagal šį reglamentą suteiktos nuo 2016 m. sausio 1 d.
   2.   3 dalis taikoma, kol valstybėje narėje bus įsteigtas centrinis registras ir jis apims trejų metų laikotarpį.
   3.   Jeigu valstybė narė ketina įmonei skirti de minimis pagalbą pagal šį reglamentą, ji raštu informuoja įmonę apie numatytą skirti pagalbos sumą, išreikštą bendruoju subsidijos ekvivalentu, ir apie tai, kad tai yra de minimis pagalba, pateikdama aiškią nuorodą į šį reglamentą ir nurodydama jo pavadinimą bei paskelbimo Europos Sąjungos oficialiajame leidinyje nuorodą. Jeigu de minimis pagalba pagal šį reglamentą schemos pagrindu teikiama skirtingoms įmonėms ir pagal schemą toms įmonėms teikiamos skirtingos individualios pagalbos sumos, atitinkama valstybė narė gali nuspręsti laikytis šio įsipareigojimo pranešdama įmonėms apie fiksuoto dydžio sumą, prilygstančią pagal tą schemą teikiamai didžiausiai pagalbos sumai. Tokiu atveju nustatyto dydžio suma naudojama siekiant nustatyti, ar laikomasi 3 straipsnio 2 dalyje nustatytos viršutinės ribos ir 3 straipsnio 3 dalyje numatytos ribos. Prieš teikdama pagalbą, iš atitinkamos įmonės valstybė narė gauna rašytinę arba elektroninę deklaraciją apie bet kokią kitą de minimis pagalbą, gautą pagal šį reglamentą arba kitus de minimis reglamentus per dvejus ankstesnius ir einamuosius finansinius metus.
   4.   Valstybė narė suteikia naują de minimis pagalbą pagal šį reglamentą tik patikrinusi, ar dėl jos bendra atitinkamai įmonei suteiktos de minimis pagalbos suma neviršys 3 straipsnio 2 dalyje nustatytos viršutinės ribos ir 3 straipsnio 3 dalyje numatytos ribos ir ar laikomasi visų 1–5 straipsniuose nustatytų sąlygų.
   5.   Valstybės narės registruoja ir renka visą informaciją apie šio reglamento taikymą. Saugoma visa informacija, reikalinga įrodyti, kad laikomasi šio reglamento sąlygų. Duomenys apie individualiai suteiktą de minimis pagalbą saugomi 10 finansinių metų nuo pagalbos suteikimo dienos. Duomenys apie de minimis pagalbos schemą saugomi 10 metų nuo tos dienos, kurią paskutinį kartą pagal tokią schemą buvo suteikta individuali pagalba. Komisijai raštu paprašius, atitinkama valstybė narė per 20 darbo dienų arba per ilgesnį prašyme nurodytą laikotarpį pateikia Komisijai visą informaciją, kurią Komisija mano esant reikalingą siekiant įvertinti, ar tenkinamos šiuo reglamentu nustatytos sąlygos, ypač bendra de minimis pagalbos suma, kurią pagal šį reglamentą ir kitus de minimis reglamentus gavo bet kuri įmonė.
   6.   Valstybės narės Komisijai kasmet teikia šio reglamento taikymo ataskaitas. Ataskaitose pateikiama:
   
               a)
            
            
               bendra de minimis pagalbos, suteiktos pagal šį reglamentą atitinkamoje valstybėje narėje per praeitus kalendorinius metus, suma pagal pagalbos gavėjų veiklos ekonomikos sektorius ir dydį (mažoji, vidutinė ar didelė įmonė);
            
         
               b)
            
            
               bendras de minimis pagalbos, suteiktos pagal šį reglamentą atitinkamoje valstybėje narėje per praeitus kalendorinius metus, gavėjų skaičius pagal pagalbos gavėjų veiklos ekonomikos sektorius ir dydį (mažoji, vidutinė ar didelė įmonė);
            
         
               c)
            
            
               bet kuri kita Komisijos reikalaujama informacija, susijusi su šio reglamento taikymu, kuri turi būti nurodyta likus pakankamai laiko prieš ataskaitos pateikimą.
            
         Pirmoji ataskaita pateikiama iki 2017 m. birželio 30 d. ir apima 2016 kalendorinius metus. Jei visus reikalaujamus ataskaitinius duomenis valstybė narė viešai skelbia, ji neprivalo teikti ataskaitos Komisijai. Kasmet Komisija skelbia metinėse ataskaitose pateiktos informacijos suvestinę, įskaitant bendrą kiekvienoje valstybėje narėje pagal šį reglamentą suteiktos de minimis pagalbos sumą.
   7 straipsnis
   Pereinamojo laikotarpio nuostatos
   1.   Bet kokia atskira de minimis pagalba, suteikta nuo 2005 m. sausio 1 d. iki 2008 m. birželio 30 d., atitinkanti Reglamento (EB) Nr. 1860/2004 sąlygas, nelaikoma atitinkančia visus Sutarties 107 straipsnio 1 dalies kriterijus, ir dėl to jai netaikomas Sutarties 108 straipsnio 3 dalyje nustatytas pranešimo reikalavimas.
   2.   Bet kokia atskira de minimis pagalba, suteikta nuo 2008 m. sausio 1 d. iki 2014 m. birželio 30 d., atitinkanti Reglamento (EB) Nr. 1535/2007 sąlygas, nelaikoma atitinkančia visus Sutarties 107 straipsnio 1 dalies kriterijus, ir dėl to jai netaikomas Sutarties 108 straipsnio 3 dalyje nustatytas pranešimo reikalavimas.
   3.   Pasibaigus šio reglamento galiojimo laikui, bet kokia de minimis pagalba, atitinkanti šio reglamento sąlygas, gali būti pagrįstai teikiama dar šešis mėnesius.
   8 straipsnis
   Įsigaliojimas ir galiojimo laikas
   Šis reglamentas įsigalioja 2014 m. sausio 1 d. ir taikomas nuo 2014 m. sausio 1 d. iki 2020 m. gruodžio 31 d.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2013 m. rugpjūčio 5 d.
      
         
            Komisijos vardu
         
         
            Pirmininkas
         
         […] […]
      
   
   
      (1)  OL L 142, 1998 5 14, p. 1.
   
      (2)  OL C 227, 2013 8 6, p. 3.
   
      (3)  OL C 68, 1996 3 6, p. 9.
   
      (4)  2001 m. sausio 12 d. Komisijos reglamentas (EB) Nr. 69/2001 dėl EB sutarties 87 ir 88 straipsnių taikymo de minimis valstybės pagalbai (OL L 10, 2001 1 13, p. 30).
   
      (5)  2006 m. gruodžio 15 d. Komisijos reglamentas (EB) Nr. 1998/2006 dėl EB sutarties 87 ir 88 straipsnių taikymo de minimis valstybės pagalbai (OL L 379, 2006 12 28, p. 5).
   
      (6)  OL L 325, 2004 10 28, p. 4.
   
      (7)  OL L 337, 2007 12 21, p. 35.
   
      (8)  2006 m. sausio 10 d. Sprendimas C-222/04, Ministero dell’Economia e delle Finanze prieš Cassa di Risparmio di Firenze SpA et al., Rink. p. I-289.
   
      (9)  2002 m. birželio 13 d. Sprendimas C-382/99, Nyderlandai prieš Komisiją, Rink. p. I-5163.
   
      (10)  2008 m. rugpjūčio 6 d. Komisijos reglamentas (EB) Nr. 800/2008, skelbiantis tam tikrų rūšių pagalbą suderinama su bendrąja rinka taikant Sutarties 87 ir 88 straipsnius (OL L 214, 2008 8 9, p. 3).
   
      (11)  OL L …
   
      (12)  2002 m. gruodžio 12 d. Sprendimas C-456/00, Prancūzija prieš Komisiją, Rink. p. I-11949.
   
      (13)  OL C 14, 2008 1 19, p. 6.
   
      (14)  OL C 155, 2008 6 20, p. 10.
   
      (15)  OL L …
   
      (16)  2009 m. rugsėjo 16 d. Europos Parlamento ir Tarybos reglamentas (EB) Nr. 1060/2009 dėl kredito reitingų agentūrų (OL L 302, 2009 11 17, p. 1).
   
      (17)  Šiuo metu tai yra Komisijos pranešimas dėl EB sutarties 87 ir 88 straipsnių taikymo garantijomis suteikiamai valstybės pagalbai (OL C 155, 2008 6 20, p. 10).
   
      (18)  Pagal 2006 m. gruodžio 20 d. Europos Parlamento ir Tarybos reglamento (EB) Nr. 1893/2006, nustatančio statistinį ekonominės veiklos rūšių klasifikatorių NACE 2 red. ir iš dalies keičiančio Tarybos reglamentą (EEB) Nr. 3037/90 bei tam tikrus EB reglamentus dėl konkrečių statistikos sričių, 2 straipsnio 1 dalies b punktą ir I priedą. Tekstas svarbus EEE (OL L 393, 2006 12 30, p. 1).
   
      PRIEDAS
      
         Valstybių narių žemės ūkio produktų gamybos sektoriaus įmonėms suteiktos de minimis pagalbos didžiausios bendros sumos, nurodytos 3 straipsnio 3 dalyje
      
      
                  Valstybė narė
               
               
                  Didžiausios de minimis pagalbos sumos
                  (EUR)
               
            
                  Belgija
               
               
                  76 070 000
               
            
                  Bulgarija
               
               
                  4 349 000
               
            
                  Čekija
               
               
                  48 340 000
               
            
                  Danija
               
               
                  105 750 000
               
            
                  Vokietija
               
               
                  522 890 000
               
            
                  Estija
               
               
                  8 110 000
               
            
                  Airija
               
               
                  66 280 000
               
            
                  Graikija
               
               
                  109 260 000
               
            
                  Ispanija
               
               
                  413 750 000
               
            
                  Prancūzija
               
               
                  722 240 000
               
            
                  Kroatija
               
               
                  28 610 000
               
            
                  Italija
               
               
                  475 080 000
               
            
                  Kipras
               
               
                  7 060 000
               
            
                  Latvija
               
               
                  10 780 000
               
            
                  Lietuva
               
               
                  25 860 000
               
            
                  Liuksemburgas
               
               
                  3 520 000
               
            
                  Vengrija
               
               
                  77 600 000
               
            
                  Malta
               
               
                  1 290 000
               
            
                  Nyderlandai
               
               
                  254 330 000
               
            
                  Austrija
               
               
                  71 540 000
               
            
                  Lenkija
               
               
                  225 700 000
               
            
                  Portugalija
               
               
                  62 980 000
               
            
                  Rumunija
               
               
                  180 480 000
               
            
                  Slovėnija
               
               
                  12 320 000
               
            
                  Slovakija
               
               
                  22 950 000
               
            
                  Suomija
               
               
                  46 330 000
               
            
                  Švedija
               
               
                  57 890 000
               
            
                  Jungtinė Karalystė
               
               
                  270 170 000